答李廣心見贈
作者：洪朋
朝代：宋

paragraphs: 龍山四面何蜿蜒，下有黄雲二頃田。
朝來爽氣入吟思，外家吾叔真才賢。
十年不見令人瘦，一日相逢開口笑。
已呼小吏辦酒樽，更遣官奴歌水調。
燒鐙軟語爲情親，竹葉榴花俱可人。
客無庸歸此道意，一曲驪駒何足云。
銀鈎玉唾粲側理，筆端逍遥有能事。
鼎來富貴更妙年，枳棘栖鸞聊復爾。